Malema kry bloedneus in hofJulius Malema en ander lede van die party se leierskap in die hooggeregshof in Pretoria. (Foto: Twitter via @EFFSouthAfrica) Julius Malema, leier van die EFF, se hofaansoek om die Wet op Oproerige Byeenkomste as ongrondwetlik te verklaar, is Donderdag in die hooggeregshof in Pretoria van die hand gewys. “Nadat al die argumente in ag geneem is, is die hof van mening dat die aansoek sonder gronde is en ter syde gestel moet word. Alle partye word hiermee beveel om hul eie koste te betaal,” het adjunkregterpresident Aubrey Ledwaba tydens lewering van die uitspraak gesê. Malema is al minstens twee keer aangekla van oortreding van die Wet op Oproerige Byeenkomste – in Newcastle in KwaZulu-Natal en in Bloemfontein – toe hy sy ondersteuners aangemoedig het om ongebruikte grond te beset. Malema het in 2014 tydens die EFF se verkiesingskonferensie in Bloemfontein aan EFF-lede gesê hulle moet grond beset. In Junie 2016 het hy aan ondersteuners in Newcastle gesê om grond te beset aangesien dit aan swart mense behoort. Albei sake teen hom is tydelik agterweë gehou hangende die uitkoms van sy aansoek voor die hof oor die grondwetlikheid van die betrokke wet. Malema het dié aansoek in Desember verlede jaar ingedien. Hy het aangevoer die wet is “apartheidsera‑wetgewing wat nie meer in die wetboek hoort nie”. Hy sê die destydse apartheidsregering het die Wet op Oproerige Byeenkomste deurgevoer om swart mense te onderdruk en mag nie onder ŉ nuwe, demokratiese bedeling gebruik word nie. Hy voer aan die wetgewing word gebruik om hom stil te maak.